text: Benhård kamp om de unge: Skolerne bruger millioner på reklamer
  25 januar 2019 kl. 05.00
  De seneste år er konkurrencen mellem de forskellige ungdomsuddannelser blevet skærpet. Lave ungdomsårgange truer skolernes eksistens, men nu skal der skrues ned for markedsføringen, siger undervisningsministeren.
  Godt 16.000 unge syd- og sønderjyder skal i de kommende uger beslutte sig for, hvilken ungdomsuddannelse de skal skal satse på. 
  Et vigtigt valg for de unge men også for de mange forskellige uddannelsesinstitutioner, der kæmper en brav kamp for at få deres opmærksomhed.
  Ifølge regeringen bliver der samlet brugt næsten 200 millioner om året på markedsføring, og det er alt for meget, siger undervisningsminister Merete Riisager (LA), der nu vil have skolerne til at bruge færre penge på at reklamerer for sig selv.
  Aktindsigt viser tallene
  TV Syd har fået aktindsigt i tal fra Undervisningsministeriet, der viser hvor mange penge, der bliver brugt på markedsføring på ungdomsuddannelserne i Syd- og Sønderjylland.
  En af dem er EUC Syd, der i 2017, ifølge tallene fra ministeriet, brugte 911.788 kroner på bl.a. biografreklamer, pjecer og sociale medier.
  - Hvis man har et ønske om, at flere unge vælger en erhvervsuddannelse, og det er jo det, der er det politiske ønske, så bliver man også nødt til at finde nogle måder at få dem derhen på, lyder forklaringen fra Finn Karlsen, der er direktør for EUC Syd.
  Mange af skolerne forklarer også de høje markedsføringsbudgetter med, at de er selvejende, og derfor er økonomisk afhængige af at skaffe elever nok.
  - Vi er nødt til at bruge midler på markedsføring for ikke at gå bag om dansen i forhold til de andre uddannelser, siger uddannelsesleder Per Eslund fra Varde Gymnasium til TV SYD.
  
  Flere penge til undervisning
  Nu skal der altså skrues ned for reklamerne, og det bekymrer mange af uddannelsesinstitutionerne, der frygter, det kommer til at gå ud over elevtallene.
  - Det er meget vanskeligt. Et gymnasium som vores ligger ikke i en storby, og det er jo en tendens i tiden, at en del unge ta'r ind til storbyerne, siger Per Eslund fra Varde Gymnasium.
  
  Top 5 over markedsføringsbudgetter for 2017 på Syd- og Sønderjydske ungdomsuddannelser
  Gymnasier: Rosborg Gymnasium, Vejle               545.343 kronerVarde Gymnasium, Varde                 533, 564 kronerKolding Gymnasium, Kolding            417.926 kronerRibe Katedralskole, Ribe                  396.378 kronerFredericia Gymnasium, Fredericia     311.023 kroner Erhvervsskoler, Handelsskoler mm: Social- og Sundhedsskolen Fredericia-Vejle-Horsens    1.332.885 kronerEUC Lillebælt                                                            1.195.886 kronerRybners, Esbjerg                                                        1.101.850 kronerSocial- og Sundhedsskolen, Esbjerg                              999.087 kronerEUC Syd                                                                      911.788 kroner Kilde: Undervisningsministeriet.
  
  